ATZINUMS 4. Mēs revidējām: a) Institūta pārskatus, kuri ietver finanšu pārskatus (5) un budžeta izpildes pārskatus (6) par 2016. gada 31. decembrī slēgto finanšu gadu; un b) šiem pārskatiem pakārtoto darījumu likumību un pareizību, kā noteikts Līguma par Eiropas Savienības darbību (LESD) 287. pantā. Pārskatu ticamība Atzinums par pārskatu ticamību 5. Mēs uzskatām, ka Institūta pārskati par 2016. gada 31. decembrī slēgto gadu visos būtiskajos aspektos patiesi atspoguļo Institūta finanšu stāvokli 2016. gada 31. decembrī, tā darbību rezultātus, naudas plūsmas un neto aktīvu pārmaiņas minētajā datumā slēgtajā gadā saskaņā ar Institūta finanšu noteikumiem un Komisijas grāmatveža pieņemtajiem grāmatvedības noteikumiem. Tie balstās uz starptautiski atzītiem publiskā sektora grāmatvedības standartiem. Pārskatiem pakārtoto darījumu likumība un pareizība Ieņēmumi Atzinums par pārskatiem pakārtoto ieņēmumu likumību un pareizību 6. Mēs uzskatām, ka pārskatiem par 2016. gada 31. decembrī slēgto gadu pakārtotie ieņēmumi visos būtiskajos aspektos ir likumīgi un pareizi. Maksājumi Atzinums par pārskatiem pakārtoto maksājumu likumību un pareizību 7. Mēs uzskatām, ka pārskatiem par 2016. gada 31. decembrī slēgto gadu pakārtotie maksājumi visos būtiskajos aspektos ir likumīgi un pareizi. Vadības un stratēģisko vadītāju pienākumi 8. Saskaņā ar LESD 310.–325. pantu un Institūta finanšu noteikumiem vadības pienākums ir sagatavot un iesniegt pārskatus, pamatojoties uz starptautiski atzītiem publiskā sektora grāmatvedības standartiem, un nodrošināt tiem pakārtoto darījumu likumību un pareizību. Šie pienākumi ietver iekšējās kontroles mehānismu izveidi, ieviešanu un īstenošanu attiecībā uz finanšu pārskatu sagatavošanu un izklāstu tā, lai krāpšanas vai kļūdas dēļ tajos nebūtu sniegtas būtiski nepareizas ziņas. Vadības pienākumos tostarp ir nodrošināt, lai finanšu pārskatos atspoguļotās darbības, finanšu darījumi un informācija atbilstu to regulējumam. Institūta vadībai ir galīgā atbildība par pārskatiem pakārtoto darījumu likumību un pareizību. 9. Sagatavojot pārskatus, vadības pienākums ir novērtēt Institūta spēju turpināt darbību, attiecīgi izklāstīt jautājumus, kas saistīti ar darbības turpināšanu, un izmantot darbības turpināšanas pieņēmumu grāmatvedībā. 10. Stratēģiskie vadītāji ir atbildīgi par struktūras finanšu ziņojumu sagatavošanas procesa pārraudzību. Revidenta pienākumi pārskatu un pakārtoto darījumu revīzijā 11. Mūsu mērķi ir iegūt pamatotu pārliecību par to, ka Institūta pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi, un, balstoties uz mūsu veikto revīziju, sniegt Eiropas Parlamentam un Padomei vai citām attiecīgām budžeta izpildes apstiprinātājiestādēm deklarāciju par pārskatu ticamību un tiem pakārtoto darījumu likumību un pareizību. Pamatota pārliecība ir augsts pārliecības līmenis, bet tā nav garantija, ka revīzijā vienmēr tiks atklātas būtiski nepareizas ziņas vai būtiska neatbilstība, ja tāda pastāv. Tās var rasties krāpšanas vai kļūdas dēļ un tiek uzskatītas par būtiskām tad, ja var pamatoti sagaidīt, ka atsevišķi vai kopā tās varētu ietekmēt saimnieciskos lēmumus, kurus lietotāji pieņem, pamatojoties uz šiem pārskatiem. 12. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Procedūru izvēle ir atkarīga no revidenta sprieduma, tostarp novērtējuma par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Veicot riska novērtējumus, lai izstrādātu konkrētajiem apstākļiem atbilstošas revīzijas procedūras, nevis lai sniegtu atzinumu par iekšējās kontroles mehānismu efektivitāti, ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu un pakārtoto darījumu likumību un pareizību. Revīzijā novērtē arī izmantoto grāmatvedības metožu piemērotību un vadības veikto grāmatvedības aplēšu pamatotību, kā arī pārskatu vispārējo izklāstu. 13. Saistībā ar ieņēmumiem mēs pārbaudām no Komisijas saņemto subsīdiju un novērtējam Institūta maksu un citu ieņēmumu (ja tādi ir) iekasēšanas procedūras. 14. Saistībā ar izdevumiem mēs pārbaudām maksājumu darījumus, kad izdevumi ir radušies un ir iegrāmatoti un pieņemti. Avansa maksājumus pārbauda tad, kad līdzekļu saņēmējs sniedz attaisnojumu par to atbilstīgu izmantošanu un Institūts pieņem attaisnojumu, avansa maksājumu dzēšot vai nu tajā pašā gadā, vai vēlāk. 15. Sagatavojot šo ziņojumu un ticamības deklarāciju, mēs ņēmām vērā neatkarīga ārējā revidenta veikto revīzijas darbu saistībā ar Institūta pārskatiem, kā noteikts ES Finanšu regulas (7) 208. panta 4. punktā. Citi jautājumi Ievērojamas nepilnības ZIK juridisko personu iepirkuma procedūrās 16. ZIK koordināciju un pārstāvniecību nodrošina ZIK juridiskās personas, kuras gandrīz pilnībā finansē Institūts. Revīzijā Palāta pievērsa īpašu uzmanību šo personu veiktajām iepirkuma procedūrām, ko Palāta uzskata par augsta riska jomu. 17. 2015. gada dotācijas nolīgumos noteikts, ka ZIK juridiskajām personām un/vai ZIK partneriem jānodrošina, lai visos iepirkumos tiktu panākta vislabākā atdeve vai, attiecīgos gadījumos, zemākā iespējamā cena. Attiecībā uz līgumiem, kuru vērtība pārsniedz 60 000 EUR, dotācijas nolīgumos ir noteikts, ka ZIK juridiskajām personām un/vai ZIK partneriem ir konkursā jāuzaicina vismaz trīs ekonomikas dalībnieki un ir jādokumentē iepirkuma procedūra pārredzamības labad. Palāta revidēja EIT pilnībā finansētu ZIK juridisko personu veiktu iepirkuma procedūru izlasi, kas aptvēra summu aptuveni par 7 miljoniem EUR. Revīzijā tika konstatētas ievērojamas nepilnības, tostarp līgumu tieša piešķiršana, būtisku elementu trūkums konkursos, sākotnējo līgumu ievērojama paplašināšana laika un/vai apjoma ziņā, laikā un/vai apjomā neierobežoti līgumi vai kvalitātes/cenas svērumi, kuri neitralizē cenu konkurenci. Šajās nepareizajās iepirkuma procedūrās 2016. gadā bija iesaistīti maksājumi 2,2 miljonu EUR apmērā. Institūts pats bija apzinājis iepirkuma nepilnības saistībā ar vienu ZIK juridisko personu un izstrādājis rīcības plānu, lai uzlabotu visu ZIK juridisko personu turpmākās iepirkuma procedūras. 18. Pašlaik pastāv juridiskā neskaidrība par to, vai ZIK juridiskās personas ir līgumslēdzējas iestādes (8). Ja tās būtu līgumslēdzējas iestādes, tad tām būtu jāpiemēro publiskā iepirkuma noteikumi, kas paredzēti Publiskā iepirkuma direktīvā 2004/18/EK (9) (Direktīva) un kas ir stingrāki nekā dotācijas nolīguma noteikumi. Institūts kopā ar Komisijas dienestiem apspriež šo jautājumu, lai turpmāk ieviestu juridisko skaidrību par ZIK juridiskajām personām. Spējas tikt galā ar pieaugušo darba slodzi 19. Lai gan budžets ir vērā ņemami pieaudzis no 309 miljoniem EUR 2008.–2013. gadā līdz 2,4 miljardiem EUR 2014.–2020. gadā un ZIK skaits ir pieaudzis no trim līdz sešām 2016. gada beigās, Institūta amata vietu skaits štatu sarakstā nav ievērojami mainījies (sk. 2. tabulu). Palātas Īpašajā ziņojumā Nr. 4/2016 (10) ir norādīts uz risku, ka Institūtam nebūs pietiekamas spējas tikt galā ar pieaugušo darba slodzi. Institūta direktora vietas izpildītājs piemin šo risku Institūta 2015. gada darbības pārskatā.